Paulus het geskryf dat baie moeilike dinge oor hom en sy medewerkers gekom het. Die lewe is dikwels so breekbaar. Nogtans is dit nie nodig om as God se kind op moedverloor se vlakte te bly nie. Hoekom kan ons hoop bly hê? Hoekom kan ons selfs by die sterwe uitsig bly hou?
Hier sien ons die groot krag van die geloof raak. Hier sien ons die wonderlike krag van die bou op die HERE en wat Hy beloof het. Hoe belangrik is dit dat ons die krag van die Gees vra om al meer in die sekerheid van die geloof te staan. Dan is dit God se belofte wat ons ook in die grootste nood moed gee. Dan gee ons die moed nie op nie. Dan weet ons dat die probleme, dat selfs die vervolging en die dood nie die laaste woord het nie. Selfs as ons die afbraak in ons eie lewe voel, neem dit die hoop en die moed nie weg nie. Die uiterlike mens kan al meer afgebreek word. Dit kan baie moeilik wees nogtans werk die HERE om Christus werk in die gelowige aan die vernuwing van jou lewe. Dan gaan dit om die lewe wat nie vergaan nie!